Broj: 711-I-1294-P-180-16/18-08-18

Zagreb, 6. srpnja 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Olega Butkovića, ministra mora, prometa i infrastrukture,** na 17. sjednici, održanoj 6. srpnja 2018.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Olega Butkovića, ministra mora, prometa i infrastrukture, zbog moguće povrede članka 15. stavka 1. ZSSI-a, koja proizlazi iz okolnosti da je dužnosnik, u svojstvu jedinog člana Skupštine odnosno predstavnika Republike Hrvatske kao jedinog člana odnosno dioničara niže navedenih trgovačkih društava, Odlukom Skupštine od 30. svibnja 2016.g. imenovao članove Nadzornog odbora i člana Uprave trgovačkog društva Hrvatske ceste d.o.o., Odlukom Skupštine od 31. svibnja 2016.g. imenovao članove Nadzornog odbora i člana Uprave trgovačkog društva Hrvatske autoceste d.o.o., Odlukom Skupštine od 31. svibnja 2016.g. imenovao članove Nadzornog odbora i člana Uprave trgovačkog društva HŽ INFRASTRUKTURA d.o.o., Odlukom Skupštine od 31. svibnja 2016.g. imenovao članove Nadzornog odbora društva Odašiljači i veze d.o.o. te Odlukom Skupštine od 8. lipnja 2016.g. imenovao članove Nadzornog odbora trgovačkog društva HP – Hrvatska pošta d.d., a sve bez prethodnog prijedloga članova nadzornih odbora i uprava, upućenog od strane Vlade Republike Hrvatske Skupštinama navedenih trgovačkih društava.**
2. **Poziva se dužnosnik Oleg Butković da, u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Povjerenstvo je dana 31. svibnja 2016.g. zaprimilo neanonimnu prijavu mogućeg sukoba interesa protiv dužnosnika Olega Butkovića, ministra mora, prometa i infrastrukture, koja je u knjizi ulazne pošte Povjerenstva zaprimljena pod poslovnim brojem: 711-U-3099-P-180/16-01-1, povodom koje se vodi predmet broj P-180/16.

U prijavi se navodi da je dužnosnik Oleg Butković, kao predstavnik Republike Hrvatske u trgovačkim društvima u nadležnosti Ministarstva prometa, pomorstva i infrastrukture dana 30. i 31. svibnja 2016. godine donosio odluke o razrješenju i imenovanju uprava predmetnih trgovačkih društava, a bez da je Vlada Republike Hrvatske prethodno skupštinama istih trgovačkih društava predložila članove uprava. U prijavi se zaključuje da je na opisani način dužnosnik prekršio odredbu članka 15. ZSSI-a.

Člankom 3. stavkom 1. podstavkom 4. ZSSI-a propisano je da su ministri u Vladi Republike Hrvatske dužnosnici u smislu istog Zakona. Uvidom u Registar dužnosnika Povjerenstvo je utvrdilo da je Oleg Butković obnašao dužnost ministra pomorstva, prometa i infrastrukture u razdoblju od 22. siječnja 2016.g. do 19. listopada 2016.g., a da počevši od 19. listopada 2016.g. obnaša dužnost ministra mora, prometa i infrastrukture. Napominje se da je Oleg Butković, prethodno navedenoj dužnosti, obnašao i dužnost zastupnika u Hrvatskom saboru u razdoblju od 28. prosinca 2015.g. do 22. siječnja 2016.g., kao i da je u mandatima 2009.-2013.g. i 2013.g.-2016.g. obnašao dužnost gradonačelnika Grada Novog Vinodolskog. Stoga je Oleg Butković, povodom obnašanja navedenih dužnosti, obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu Odluku. Sukladno stavku 4. istog članka Zakona, podnositelju prijave jamči se zaštita anonimnosti.

Člankom 15. stavkom 1. ZSSI-a propisano je da članove upravnih tijela i nadzornih odbora trgovačkih društava u kojima Republika Hrvatska ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva Vlada Republike Hrvatske.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka Zakona propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali. Stavkom 3. istog članka Zakona propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 7. ZSSI-a propisana su zabranjena djelovanja dužnosnika u obnašanju dužnosti. Pored ostalog, dužnosnicima je zabranjeno zlouporabiti posebna prava dužnosnika, koja proizlaze ili su potrebna za obavljanje dužnosti, kao i utjecati na odluku nekog tijela ili osobe radi osobnog probitka ili probitka povezane osobe.

Povjerenstvo je radi provjere osnovanosti navoda u prijavi izvršilo uvid u javno dostupne podatke sudskog registra te je zatražilo dostavu podataka od nadležnog tijela.

Ministarstvo pomorstva, prometa i infrastrukture očitovalo se, na traženje Povjerenstva, dopisom KLASA: 080-01/16-01/130, URBROJ: 530-01-16-2 od 27. lipnja 2016.g. uz prateću dokumentaciju.

U navedenom dopisu ističe se da dužnosnik Oleg Butković odluke o imenovanju članova uprava predmetnih trgovačkih društava nije donio u svojstvu ministra, već da su odluke o opozivu članova uprave i imenovanja novih članova uprave donesene od strane skupština ovih trgovačkih društava.

Nadalje, u navedenom dopisu od 27. lipnja 2016.g. se navodi da je ministar pomorstva, prometa i infrastrukture Oleg Butković imenovan Odlukama Vlade Republike Hrvatske od 4. veljače 2016.g. predstavnikom i zastupnikom jedinog osnivača trgovačkog društva Hrvatske autoceste d.o.o. i trgovačkog društva Hrvatske ceste d.o.o. u Skupštinama ovih društava, dok je člankom 7. Izjave o osnivanju trgovačkog društva HŽ INFRASTRUKTURA d.o.o., kao osnivačkim aktom, određeno da Skupštinu društva čini osnivač odnosno ministar nadležan za promet.

Navodi se da je, stoga ministar Oleg Butković, u svojstvu predstavnika i zastupnika osnivača društava, Republike Hrvatske, u ime Vlade Republike Hrvatske u navedena 3 trgovačka društva 31. svibnja 2016.g. donio odluke u nadležnosti Skupština društava o opozivu i imenovanju članova uprava istih društava, sve na temelju članka 441. u svezi s člancima 423., 424., 437. i 439. Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09, 152/11., 111/12., 144/12. i 68/13. i 110/15., dalje u tekstu: ZTD).

U navedenom dopisu se ističe da su većini članova Nadzornih odbora navedenih trgovačkih društava prestali mandati te da nije bilo adekvatnog nadzora nad radom uprave niti je uprava mogla donositi odluke iz svoje nadležnosti, a koje su od bitnog značaja za društvo, budući je osnivačkim aktima određeno da Nadzorni odbori daju suglasnost za pojedine odluke uprave.

Navodi se da su, stoga, Skupštine u okviru nadležnosti na temelju članka 441. ZTD-a ovlaštene odlučivati o financijskim i drugim izvješćima uprave o stanju društva. Navodi se da je, s obzirom da ranije uprave nisu dostavile zakonom utvrđena financijska i druga izvješća o poslovanju društava, time dovedeno u pitanje ne samo redovito poslovanje društava, već i povjerenje koje uprava uživa od strane Skupštine. Stoga su, kako se u dopisu navodi, Skupštine predmetnih društava, na temelju ovlaštenja propisanih zakonom i osnivačkim aktima, donijele odluke o opozivu prethodnih i imenovanju novih članova uprava, sve kako bi trgovačka društva mogla nastaviti nesmetano obavljati redovno poslovanje.

Nadlaje se u dopisu od 27. lipnja 2016.g. iznose podaci vezani uz svako pojedino predmetno trgovačko društvo.

Navodi se da je Odlukom Skupštine društva HŽ INFRASTRUKTURA d.o.o. broj OU-377/16 od 31. svibnja 2016.g. donesena odluka o imenovanju članova Nadzornog odbora, odluka o opozivu članova Uprave Ivana Vukovića, Renate Suše i Željka Kopčića, dok je novim članom Uprave imenovan Ivan Kršić i to na određeno vrijeme do okončanja postupka javnog natječaja za odabir članova uprave, za koji je navedeno da se treba provesti sukladno Uredbi o kriterijima za provedbu postupaka odabira i imenovanja predsjednika i članova uprava trgovačkih društava i drugih pravnih osoba od strateškog i posebnog interesa za Republiku Hrvatsku („Narodne novine“ broj 33/16., 47/16., dalje u tekstu: Uredba).

Nadalje, navodi se da je Odlukom Skupštine društva Hrvatske ceste d.o.o. broj OU-373/16 od 30. svibnja 2016.g. donesena odluka o imenovanju članova Nadzornog odbora, odluka o opozivu člana Uprave Nenada Maljkovića, dok je novim članom Uprave imenovan Josip Škorić i to na određeno vrijeme do okončanja postupka javnog natječaja za odabir članova uprave sukladno Uredbi.

Navodi se da je Odlukom Skupštine društva Hrvatske autoceste d.o.o. broj OU-385/16 od 31. svibnja 2016.g. donesena odluka o imenovanju članova Nadzornog odbora, odluka o opozivu članova Uprave Davora Mihovilić ai Marijana Sente, dok je novim članom Uprave imenovan Josip Draženović i to na određeno vrijeme do okončanja postupka javnog natječaja za odabir članova uprave sukladno Uredbi.

Nadalje, u dopisu se ujedno daje podatak da je Odlukom Skupštine društva Odašiljači i veze d.o.o. (koju je predstavljao dužnosnik Oleg Butković) broj OU-386/16 od 31. svibnja 2016.g. donesena odluka o imenovanju članova Nadzornog odbora toga društva, a da je Nadzorni odbor donio odluku o opozivu člana Uprave i imenovanju novog člana Uprave.

U dopisu se daje podatak da je Odlukom Skupštine društva Hrvatska pošta d.o.o. (koju je predstavljao dužnosnik Oleg Butković) broj OU-408/16 od 8. lipnja 2016.g. donesena odluka o imenovanju članova Nadzornog odbora, nakon što je prethodno članovima Nadzornog odbora istekao mandat te je Rješenjem Trgovačkog suda u Zagrebu od 28. travnja 2016.g.

U dopisu se ukazuje da je odluku o opozivu i imenovanju novog člana uprave trgovačkog društva Hrvatske autoceste održavanje i naplata cestarine d.o.o. donijela Skupština društva, čiji predstavnik nije bio ministar Oleg Butković, već predstavnici osnivača toga društva i to predsjednik Uprave društva Hrvatske autoceste d.o.o. i direktor trgovačkog društva AUTOCESTA RIJEKA-ZAGREB d.d.

U predmetnom dopisu Ministarstva pomorstva, prometa i infrastrukture se naglašava da, iako su navedeni članovi uprava društava HŽ INFRASTRUKTURA d.o.o., Hrvatske ceste d.o.o. i Hrvatske autoceste d.o.o. imenovani privremeno do okončanja javnih natječaja, da su Odluke Skupština morale biti prilagođene odredbama ZTD-a, koji ne predviđa mogućnost imenovanja vršitelja dužnosti člana uprave ili imenovanje privremenog člana uprave odredbe. Ukazuje se da su sve navedene Odluke Skupština predmetnih trgovačkih društava o imenovanju članova nadzornog odbora te o opozivu i imenovanju članova uprave uredno provedene u sudskom registru nadležnog Trgovačkog suda u Zagrebu, što ukazuje na zakonitost ovih odluka.

U dopisu se ujedno ističe da je imenovanjem novih članova uprave odmah po opozivu starih članova ministar Oleg Butković postupao sukladno članku 45. Zakona o upravljanju i raspolaganju imovinom u vlasništvu Republike Hrvatske („Narodne novine“ broj 94/13., 18/16.) i članku 7. Uredbe jer je istim Odlukama naložio novoimenovanim Upravama da iniciraju pokretanje postupka odabira kandidata za članove uprave i predsjednike uprave putem javnog natječaja.

Pritom se ukazuje da su opozvane Uprave ovih trgovačkih društava 7 mjeseci propuštale same inicirati postupke javnih natječaja za odabir novih uprava, sukladno članku 7. prethodno važeće Uredbe o kriterijima za provedbu postupaka odabira i imenovanja predsjednika i članova uprava trgovačkih društava i drugih pravnih osoba od strateškog i posebnog interesa za Republiku Hrvatsku („Narodne novine“ broj 112/15).

Napominje se da je, nakon predmetnih Odluka Skupština o privremenom imenovanju članova Uprava predmetnih društava, tekst javnog natječaja za odabir kandidata za članove uprave svih navedenih društava dostavljen nadležnom ministarstvu te da su isti proslijeđeni tadašnjem Državnom uredu za upravljanje državnom imovinom radi objave najtečaja i daljenje provedbe. Zaključuje se da je na ovaj način ispoštovana procedura odabira i imenovanja predsjednika i članova uprava trgovačkih društava od strateškog i posebnog interesa za Republiku Hrvatsku.

Nadalje je izvršen uvid u dokumentaciju dostavljenu uz dopis Ministarstva pomorstva, prometa i infrastrukture od 27. lipnja 2016.g.

Utvrđeno je da je Odlukom o zastupanju Vlade Republike Hrvatske u Skupštini društva Hrvatske ceste d.o.o., Klasa: 080-02/16-01/41, Urbroj: 5030115/1-16-02 od 4. veljače 2016.g., Vlada Republike Hrvatske ovlastila, s danom donošenja odluke, Olega Butkovića, ministra pomorstva, prometa i infrastrukture na obnašanje navedene funkcije.

Pritom se u odluci poziva na članak 84. stavak 1. Zakona o cestama, kojim je propisano da prava i dužnosti Republike Hrvatske kao osnivača Hrvatskih autocesta d.o.o. i Hrvatskih cesta d.o.o. obavlja Vlada.

Uvidom u Zapisnik posl. broj OU-373/16 sa sjednice Skupštine društva Hrvatske ceste d.o.o., održane 30. svibnja 2016.g., utvrđeno je da je istoj predsjedao dužnosnik Oleg Butković, u svojstvu jedinog člana Skupštine društva, na temelju navedene Odluke o zastupanju Vlade Republike Hrvatske.

Pod točkom 3. Dnevnog reda utvrđeno je da je članovima Nadzornog odbora društva Ivici Martiniću, Ingu Kamenaru, Tihomiru Barišiću i Ireni Miličević istekao mandat 5. ožujka 2016.g.

Pod točkom 4. Dnevnog reda dužnosnik Oleg Butković je, kao jedini član Skupštine društva, donio Odluku o imenovanju članova Nadzornog odbora društva Hrvatske ceste d.o.o. i to Barišu Kusića, Antu Parata, Željka Kovačevića i Davora Petračića. Istom Odlukom određeno je da će mandat imenovanih članova Nadzornog odbora trajati do okončanja postupka imenovanja novih članova Nadzornog odbora sukladno Odluci o uvjetima i postupku za izbor i/ili imenovanje kandidata za članove nadzornih odbora u trgovačkim društvima od strateškog i posebnog interesa za Republiku Hrvatsku. Ujedno je određeno da će se ova odluka o imenovanju odmah i bez odgode dostaviti nadležnom Ministarstvu pomorstva, prometa i infrastrukture radi žurnog pokretanja i provođenja postupka imenovanja članova Nadzornog odbora po propisanoj proceduri.

Nadalje, pod točkom 5. Dnevnog reda dužnosnik Oleg Butković je, kao jedini član Skupštine društva, donio Odluku o opozivu uprave društva: Nenada Maljkovića.

Konačno, pod točkom 6. dnevnog reda dužnosnik je, kao jedini član Skupštine, donio Odluku kojom se za člana uprave – direktora imenuje Josip Škorić. Odlukom je, kako se navodi u dopisu Ministarstva pomorstva, prometa i infrastrukture od 27. lipnja 2016.g., određeno da će mandat imenovanog člana uprave trajati do okončanja postupka imenovanja nove uprave sukladno Uredbi (pri čemu nije određeno maksimalno trajanje mandata) te se ujedno nalaže imenovanom članu uprave da odmah i bez odgode, u suradnji s nadležnim Ministarstvom pomorstva, prometa i infrastrukture, pokrene postupak odabira kandidata sukladno Uredbi.

U prilogu Zapisnika dostavljene su i zasebne, gore navedene Odluke u pisanom obliku, potpisane od strane predsjedavajućeg Skupštine Olega Butkovića.

Nadalje, utvrđeno je da je Odlukom o zastupanju Vlade Republike Hrvatske u Skupštini društva Hrvatske autoceste d.o.o., Klasa: 080-02/16-01/42, Urbroj: 5030115/1-16-02 od 4. veljače 2016.g., Vlada Republike Hrvatske ovlastila, s danom donošenja odluke, Olega Butkovića, ministra pomorstva, prometa i infrastrukture na obnašanje navedene funkcije.

Uvidom u Zapisnik posl. broj OU-385/16 sa sjednice Skupštine društva Hrvatske autoceste d.o.o., održane 31. svibnja 2016.g., utvrđeno je da je istoj predsjedao dužnosnik Oleg Butković, u svojstvu jedinog člana Skupštine društva, na temelju navedene Odluke o zastupanju Vlade Republike Hrvatske.

Pod točkom 3. Dnevnog reda utvrđeno je da je članovima Nadzornog odbora društva Ivanu Dadiću, Darku Lioviću, Hrvoju Livaji i Draženu Antoloviću istekao mandat 29. veljače 2016.g.

Pod točkom 4. Dnevnog reda dužnosnik Oleg Butković je, kao jedini član Skupštine društva, donio Odluku o imenovanju članova Nadzornog odbora društva Hrvatske autoceste d.o.o. i to Željka Tufekčića, Darka Kasapa, Ninu Velu i Ladislava Turčinovića. Ova odluka, kao i gore navedena Odluka o imenovanju članova Nadzornog odbora društva Hrvatske ceste d.o.o., sadrži istovjetnu odredbu o trajanju mandata do okončanja postupka imenovanja novih članova Nadzornog odbora te odredbu o dostavi odluke nadležnom ministarstvu na daljnju proceduru.

Nadalje, pod točkom 5. Dnevnog reda dužnosnik Oleg Butković je, kao jedini član Skupštine društva, donio Odluku o opozivu članova uprave društva: Davora Mihovilića i Marijana Sentea.

Konačno, pod točkom 6. dnevnog reda dužnosnik je, kao jedini član Skupštine, donio Odluku kojom se za člana uprave – direktora imenuje Josip Draženović. Ova Odluka sadrži, kao i gore navedena Odluka o imenovanju člana Uprave društva Hrvatske ceste d.o.o., odredbu da će

mandat imenovanog člana uprave trajati do okončanja postupka imenovanja nove uprave sukladno Uredbi (pri čemu nije određeno maksimalno trajanje mandata) te nalog imenovanom članu uprave da odmah i bez odgode pokrene postupak odabira kandidata sukladno Uredbi.

U prilogu Zapisnika dostavljene su i zasebne, gore navedene Odluke u pisanom obliku, potpisane od strane predsjedavajućeg Skupštine Olega Butkovića.

Nadalje, utvrđeno je da je Izjavom o osnivanju društva HŽ INFRASTRUKTURA d.o.o., posl. broj OU-365/14 od 18. srpnja 2014.g., u članku 5. određeno da je osnivač društva Republika Hrvatska, a u članku 7. da Skupštinu društva čini osnivač kao jedini član društva odnosno ministar nadležan za promet.

Uvidom u Zapisnik posl. broj OU-377/16 sa sjednice Skupštine društva HŽ INFRASTRUKTURA d.o.o., održane 31. svibnja 2016.g., utvrđeno je da je istoj predsjedao dužnosnik Oleg Butković, u svojstvu jedinog člana Skupštine društva. U zapisniku se konstatira da je Skupštinu sazvao jedini član društva, budući da je Uprava društva odbila udovoljiti zahtjevu člana za sazivanjem skupštine.

Pod točkom 3. Dnevnog reda dužnosnik Oleg Butković je, kao jedini član Skupštine društva, donio Odluku kojom je utvrđeno je da je članovima Nadzornog odbora društva Ratku Zeleniki, Ljudevitu Krpanu i Ivanu Žiliću istekao mandat 5. ožujka 2016.g. te da se opoziva član Nadzornog odbora Milan Stojanović.

Pod točkom 4. Dnevnog reda dužnosnik Oleg Butković je, kao jedini član Skupštine društva, donio Odluku o imenovanju članova Nadzornog odbora društva HŽ INFRASTRUKTURA d.o.o. i to Nikolinu Brnjac, Ivana Miloša, Tomislava Jukića i Tatjanu Golojuh Luketa. I ova odluka, kao i gore navedene Odluke o imenovanju članova Nadzornog odbora društva Hrvatske ceste d.o.o. i Hrvatske autoceste d.o.o., sadrži istovjetnu odredbu o trajanju mandata do okončanja postupka imenovanja novih članova Nadzornog odbora te odredbu o dostavi odluke nadležnom ministarstvu na daljnju proceduru.

Nadalje, pod točkom 5. Dnevnog reda dužnosnik Oleg Butković je, kao jedini član Skupštine društva, donio Odluku o opozivu članova uprave društva Ivana Vukovića, Renate Suša i Željka Kopčića.

Konačno, pod točkom 6. dnevnog reda dužnosnik je, kao jedini član Skupštine, donio Odluku kojom se za člana uprave imenuje Ivan Kršić. Ova Odluka sadrži, kao i gore navedena Odluke o imenovanju člana Uprave društva Hrvatske ceste d.o.o. i Hrvatske autoceste d.o.o., odredbu da će mandat imenovanog člana uprave trajati do okončanja postupka imenovanja nove uprave sukladno Uredbi (pri čemu nije određeno maksimalno trajanje mandata) te nalog imenovanom članu uprave da odmah i bez odgode pokrene postupak odabira kandidata sukladno Uredbi.

I u prilogu ovog Zapisnika dostavljene su i zasebne, gore navedene Odluke u pisanom obliku, potpisane od strane predsjedavajućeg Skupštine Olega Butkovića.

Nadalje, utvrđeno je da je Odlukom o zastupanju Vlade Republike Hrvatske u Skupštini društva Odašiljači i veze d.o.o., Klasa: 022-03/16-04/17, Urbroj: 5030115/1-16-02 od 11. veljače 2016.g., Vlada Republike Hrvatske ovlastila, s danom donošenja odluke, Olega Butkovića, ministra pomorstva, prometa i infrastrukture na obnašanje navedene funkcije odnosno donošenje svih odluka iz nadležnosti Skupštine društva.

Uvidom u Zapisnik posl. broj OU-386/16 sa sjednice Skupštine društva Odašiljači i veze d.o.o., održane 31. svibnja 2016.g., utvrđeno je da je istoj predsjedao dužnosnik Oleg Butković, u svojstvu jedinog člana Skupštine društva, na temelju navedene Odluke o zastupanju Vlade Republike Hrvatske. U zapisniku se konstatira da je Skupštinu sazvao jedini član društva, budući da je Uprava društva odbila udovoljiti zahtjevu člana za sazivanjem skupštine.

Pod točkom 3. Dnevnog reda utvrđeno je da je članovima Nadzornog odbora društva Marijanu Crnjaku, Mislavu Peričiću, Damiru Vuku i Lori Čurković istekao mandat 25. travnja 2016.g. Pod točkom 4. Dnevnog reda dužnosnik Oleg Butković je, kao jedini član Skupštine društva, donio Odluku o imenovanju članova Nadzornog odbora društva Odašiljači i veze d.o.o. i to Antu Plazonića, Peru Zečića, Antu Grbca i Marinka Jurčevića. I ova odluka, kao i gore navedena Odluke o imenovanjima članova Nadzornog odbora predmetnih trgovačkih društava, sadrži istovjetnu odredbu o trajanju mandata do okončanja postupka imenovanja novih članova Nadzornog odbora.

I u prilogu ovog Zapisnika dostavljene su zasebne, gore navedene Odluke u pisanom obliku, potpisane od strane predsjedavajućeg Skupštine Olega Butkovića.

Naposljetku, utvrđeno je da je Odlukom o zastupanju Vlade Republike Hrvatske u Glavnoj skupštini društva HP – Hrvatska pošta d.d., Klasa: 022-03/16-04/15, Urbroj: 5030115/1-16-02 od 11. veljače 2016.g., Vlada Republike Hrvatske ovlastila, s danom donošenja odluke, Olega Butkovića, ministra pomorstva, prometa i infrastrukture na obnašanje navedene funkcije odnosno donošenje svih odluka iz nadležnosti Glavne skupštine društva.

Uvidom u Zapisnik posl. broj OU-408/16 sa sjednice Glavne skupštine društva HP – Hrvatska pošta d.d., održane 8. lipnja 2016.g., utvrđeno je da je istoj predsjedao dužnosnik Oleg Butković, u svojstvu predstavnika jedinog dioničara, Republike Hrvatske, na temelju navedene Odluke o zastupanju Vlade Republike Hrvatske.

Pod točkom 3. Dnevnog reda utvrđeno je da je članovima Nadzornog odbora društva Dragi Davidoviću, Dragi Šeriću, Hrvoju Crniću i Želimiru Piberčniku istekao mandat 25. travnja 2016.g. Pod točkom 4. Dnevnog reda dužnosnik Oleg Butković je, kao jedini član Skupštine društva, donio Odluku o imenovanju članova Nadzornog odbora društva i to Ivančicu Urh, Antu Sučića, Stanka Gačića, Zlatka Babića i Matu Regvara. I ova odluka, kao i gore navedena Odluke o imenovanjima članova Nadzornog odbora predmetnih trgovačkih društava, sadrži istovjetnu odredbu o trajanju mandata do okončanja postupka imenovanja novih članova Nadzornog odbora te odredbu o dostavi odluke nadležnom ministarstvu na daljnju proceduru.

Pod točkom 5. Dnevnog reda donesena je Odluka kojom se predlaže Ministarstvu pomorstva, prometa i infrastrukture pokretanje postupka odabira kandidata za predsjednika u članove Uprave toga društva, putem javnog natječaja s predloženim tekstom javnog natječaja.

I u prilogu ovog Zapisnika dostavljene su zasebne, gore navedene Odluke u pisanom obliku, potpisane od strane predsjedavajućeg Skupštine Olega Butkovića.

Izvršen je uvid u povijesne izvatke iz sudskog registra za predmetnih 5 trgovačkih društava i dostavljene preslike rješenja Trgovačkog suda u Zagrebu, na temelju kojih su u sudskom registru upisane promjene na temelju gore navedene Odluke Skupštine društva Hrvatske ceste d.o.o. od 30. svibnja 2016.g. (Rješenje Tt-16/20511-2 od 14. lipnja 2016.g.), Odluke Skupštine društva Hrvatske autoceste d.o.o. od 31. svibnja 2016.g. (Rješenje Tt-16/19522-2 od 13. lipnja 2016.g.), Odluke Skupštine društva HŽ INFRASTRUKTURA d.o.o. od 31. svibnja 2016.g. (Rješenje Tt-16/19519-2 od 8. lipnja 2016.g.),, Odluke Skupštine društva Odašiljači i veze d.o.o. od 31. svibnja 2016.g. te Odluke Glavne skupštine društva HP – Hrvatska pošta d.d. od 8. lipnja 2016.g.

Utvrđeno je da su navedene Odluke provedene u potpunosti u sudskom registru, osim u dijelu Odluke Skupštine društva Hrvatske ceste d.o.o. o imenovanju članova Nadzornog odbora i to u dijelu da kao novi članovi nisu upisani Žejlko Kovačević i Davor Petračić, već Domagoj Mikulić i Božo Markić, pored Bariše Kusića i Ante Parata. Ova okolnost će se ispitati u daljnjem tijeku ovog postupka.

Povjerenstvo ističe da smatra netočnim navod u citiranom dopisu Ministarstva pomorstva, prometa i infrastrukture od 27. lipnja 2016.g., da dužnosnik Oleg Butković predmetne odluke o opozivu i imenovanju članova nadzornih odbora i uprava nije donosio u svojstvu dužnosnika, već u svojstvu skupštine predmetnih trgovačkih društava.

Poslovi zastupanja Vlade Republike Hrvatske, koje obavlja dužnosnik kao član skupštine trgovačkog društva na temelju odluke Vlade Republike Hrvatske ne mogu se odvojiti od obnašanja dužnosti ministra odnosno od obveze poštivanja ZSSI-a i u tim poslovima. Navedeni zaključak nedvojbeno proizlazi iz okolnosti da je redovita praksa da članovima skupština trgovačkih društava u državnom vlasništvu budu imenovani upravo ministri resora u koji spada predmet poslovanja društva (eventualno neki drugi dužnosnik ministarstva). Ukoliko dođe do smjene na dužnosti ministra, Vlada Republike Hrvatske razrješuje dosadašnjeg ministra dužnosti zastupnika u skupštinama društva te ovu dužnost povjerava novoimenovanom ministru.

U konkretnom slučaju, upravni i drugi poslovi vezani za djelatnost svih 5 predmetnih trgovačkih društava (cestovni i željeznički promet i pripadajuća infrastruktura, elektroničke komunikacije i poštanske usluge) spadaju u zakonom propisanu nadležnost Ministarstva mora, prometa i infrastrukture (prije Ministarstva pomorstva, prometa i infrastrukture), pa je stoga i dužnosnik Oleg Butković, povodom stupanja na dužnost ministra pomorstva, prometa i infrastrukture u razdoblju od 22. siječnja 2016.g., citiranim odlukama Vlade Republike Hrvatske od 4. i 11. veljače 2016.g. ovlašten zastupati Vladu u skupštinama trgovačkih društava Hrvatske ceste d.o.o., Hrvatske autoceste d.o.o., Odašiljači i veze d.o.o. i HP-Hrvatska pošta d.d., dok je već samim osnivačkim aktom društva HŽ – INFRASTRIKTURA d.o.o. određeno da Skupštinu kao jedini član predstavlja ministar nadležan za promet.

Vezano za pitanje zastupanja Republike Hrvatske u skupštinama trgovačkih društava i pitanje opoziva i imenovanja članova nadzornih odbora i članova uprava trgovačkih društava u trgovačkim društvima u kojima Republika Hrvatska ima udjele u vlasništvu, potrebno je istaknuti da je u vrijeme kad su donesene predmetne Odluke od strane dužnosnika Olega Butkovića, ovo pitanje bilo uređeno tada važećim Zakonom o upravljanju i raspolaganju imovinom u vlasništvu Republike Hrvatske („Narodne novine“ broj 94/13., 130/14., 18/16., dalje u tekstu: Zakon o upravljanju). Odredbama toga Zakona različito je uređena nadležnost i procedura imenovanja članova nadzornih odbora i uprava u onim trgovačkim društvima koja su proglašena od strateškog ili posebnog interesa za Republiku Hrvatsku te u onim trgovačkim društvima koja nisu u navedenoj kategoriji.

U vrijeme kad su donesene predmetne Odluke od strane dužnosnika Olega Butkovića, tada važećom Odlukom Vlade Republike Hrvatske o utvrđivanju popisa trgovačkih društava i drugih pravnih osoba od strateškog i posebnog interesa za Republiku Hrvatsku („Narodne novine“ broj 120/13., 74/15., 44/16.), svih 5 predmetnih trgovačkih društava, dakle Hrvatske ceste d.o.o., Hrvatske autoceste d.o.o., HŽ INFRASTRUKTURA d.o.o., Odašiljači i veze d.o.o. i HP – Hrvatska pošta d.d., (kojima je ujedno jedini osnivač i član odnosno dioničar bila i još uvijek jest Republika Hrvatska), bila su utvrđena trgovačkim društvima od strateškog interesa za Republiku Hrvatsku.

Člankom 17. stavkom 2. Zakona o upravljanju bilo je propisano da Državni ured za upravljanje državnom imovinom (prednik Ministarstva državne imovine, dalje u tekstu: DUUDI) u suradnji s resornim ministarstvima predlaže Vladi Republike Hrvatske imenovanje predstavnika vlasnika u skupštinama trgovačkih društava od strateškog i posebnog interesa za Republiku Hrvatsku.

Člankom 17. stavkom 3. Zakona o upravljanju bilo je propisano da DUUDI daje mišljenje Povjerenstvu Vlade Republike Hrvatske za upravljanje strateškim trgovačkim društvima na inicijativu resornog ministarstva za imenovanje članova nadzornih odbora trgovačkih društava od strateškog i posebnog interesa za Republiku Hrvatsku i predlaganje kandidata za predsjednike nadzornih odbora trgovačkih društava od strateškog i posebnog interesa za Republiku Hrvatsku.

Stavkom 4. istog članka Zakona o upravljanju bilo je propisano da Povjerenstvo za upravljanje strateškim trgovačkim društvima predlaže Vladi Republike Hrvatske kandidate za članove i predsjednike uprava trgovačkih društava i drugih pravnih osoba od strateškog i posebnog interesa za Republiku Hrvatsku.

Stavkom 5. istog članka Zakona o upravljanju bilo je propisano da odabir kandidata za članove i predsjednike uprava trgovačkih društava i drugih pravnih osoba od strateškog i posebnog interesa za Republiku Hrvatsku provodi se na prijedlog resornog ministarstva, uz suglasnost DUUDI-a, putem javnog natječaja ili posredstvom specijalizirane agencije, koja se, po potrebi, može odabrati u te svrhe na javnom natječaju. Stavkom 6. istog članka bilo je propisano da, ako se provodi javni natječaj, DUUDI nakon provedbe javnog natječaja predlaže Povjerenstvu za upravljanje strateškim trgovačkim društvima odabir kandidata za članove i predsjednike uprava trgovačkih društava i drugih pravnih osoba od strateškog i posebnog interesa za Republiku Hrvatsku.

Stavkom 7. istog članka toga Zakona propisano je da pobliže kriterije za provedbu javnog natječaja za imenovanje članova i predsjednika uprava trgovačkih društava i drugih pravnih osoba od strateškog i posebnog interesa za Republiku Hrvatsku te druga pitanja s tim u vezi, propisuje uredbom Vlada Republike Hrvatske.

Člankom 45. stavkom 2. Zakona o upravljanju propisano je da Povjerenstvo za upravljanje strateškim trgovačkim društvima, pored ostalih nadležnosti, predlaže Vladi Republike Hrvatske članove nadzornih odbora i uprava trgovačkih društava od strateškog i posebnog interesa za Republiku Hrvatsku.

Sukladno odredbama članaka V. i VII. ranije navedene Odluke o uvjetima i postupku za izbor i/ili imenovanje kandidata za članove nadzornih odbora u trgovačkim društvima od strateškog i posebnog interesa za Republiku Hrvatsku („Narodne novine“ broj 33/16., 43/16.), nadležno ministarstvo podnosi DUUDI-u prijedlog za provođenje postupka izbora odnosno imenovanja kandidata za članove nadzornih odbora ove kategorije trgovačkih društava, zatim da DUUDI svoje mišljenje uz prijedlog nadležnog ministarstva, svu dokumentaciju i Izvješće o provedenom savjetovanju sa zainteresiranom javnošću dostaviti Povjerenstvu za upravljanje strateškim trgovačkim društvima, nakon čega Povjerenstvo za upravljanje strateškim trgovačkim društvima predlaže Vladi Republike Hrvatske kandidate za članove nadzornih odbora

Prethodno navedenom Uredbom Vlade Republike Hrvatske, donesenom 13. travnja 2016.g. na temelju članka 17. stavka 7. Zakona o upravljanju, a na koju se poziva i u citiranom dopisu Ministarstva pomorstva, prometa i infrastrukture od 27. lipnja 2016.g., propisani su kriteriji i postupak odabira članova uprava trgovačkih društava, koja su utvrđena kao društva od strateškog ili od posebnog interesa za Republiku Hrvatsku.

Sukladno članku 10. stavku 3. Uredbe, Povjerenstvo za upravljanje strateškim trgovačkim društvima, na temelju dostavljenog zapisnika Državnog ureda o provedenom postupku odabira s prijedlogom odabira kandidata, odabire kandidate koje predlaže Vladi Republike Hrvatske za predsjednika i članove uprave trgovačkih društava od strateškog i posebnog interesa za Republiku Hrvatsku.

Ujedno, sukladno članku 14. Uredbe, u slučaju kada se kandidati odabiru posredstvom specijalizirane agencije, Povjerenstvo za upravljanje strateškim trgovačkim društvima, na temelju zaprimljene dokumentacije, odabire kandidate koje predlaže Vladi Republike Hrvatske za predsjednika i članove uprave trgovačkih društava.

Povjerenstvo ima u vidu da je u određenim slučajevima, kada trgovačko društvo ostane bez tijela upravljanja i nadzora, nužno žurno imenovati tijela trgovačkog društva radi održanja njegova redovitog poslovanja, a da istu žurnost nije moguće ostvariti ukoliko prethodno nisu pravovremeno pokrenuti redovni propisani postupci izbora i imenovanja članova nadzornih odbora i uprava.

Pritom niti Zakon o upravljanju niti navedena Odluka i Uredba Vlade Republike Hrvatske, koji su bili na snazi u vrijeme kada je dužnosnik Oleg Butković donosio predmetne odluke, nisu propisivali posebne slučajeve privremenog imenovanja članova nadzornog odbora ili uprave trgovačkih društava u kojima Republika Hrvatska ima udjele odnosno koja su proglašena od strateškog/posebnog interesa. To ne znači da je zakonodavac odnosno Vlada Republike Hrvatske imao namjeru u tim iznimnim okolnostima prepustiti odluku o imenovanju prepustiti diskrecijskoj odluci dužnosnika koji predstavlja Republiku Hrvatskeu u skupštini trgovačkog društva.

Da je tome tako proizlazi i iz činjenice da je već člankom 10. nove Uredbe Vlade Republike Hrvatske o kriterijima za provedbu postupaka odabira i imenovanja kandidata za predsjednike i članove uprava trgovačkih društava i drugih pravnih osoba od strateškog i posebnog interesa za Republiku Hrvatsku od 2. ožujka 2017.g. („Narodne novine“ broj 19/17.), kojim je propisano da u slučajevima nepostojanja uprave ili minimalnog broja članova uprave nužnih za donošenje odluka, odnosno potrebnih osoba ovlaštenih za zastupanje zbog čega bi trgovačkom društvu, odnosno pravnoj osobi prijetio nastanak određene štete ili bi moglo doći do otežanog poslovanja i obavljanja svakodnevnih djelatnosti, Ministarstvo državne imovine može, uz suglasnost ministarstva u čijoj nadležnosti su djelatnosti kojima se pretežito bavi trgovačko društvo, Vladi Republike Hrvatske predložiti kandidate za članove uprava bez provođenja javnog natječaja, a predloženi kandidati moraju ispunjavati uvjete iz članka 4. ove Uredbe. U tom slučaju Ministarstvo državne imovine predlaže odabir kandidata za člana uprave do imenovanja kandidata putem javnog natječaja, a najdulje na vrijeme od šest mjeseci.

Dakle, i u navedenim slučajevima privremenih imenovanja, kandidate za članove uprave nadležna ministarstva predlažu Vladi Republike Hrvatske, iz čega nedvojbeno proizlazi da onda Vlada Republike Hrvatske prijedlog podnosi skupštini trgovačkog društva.

Prema tome, iz odredaba Zakona o upravljanju u vezi s citiranim odredbama navedene Odluke i Uredbe Vlade Republike Hrvatske, koji su bili na snazi u vrijeme kada je dužnosnik donosio predmetne odluke o imenovanju, proizlazi da prijedlog za imenovanje članova nadzornih odbora i uprava trgovačkih društava od strateškog interesa za Republiku Hrvatsku skupštinama tih trgovačkih društava upućuje Vlada Republike Hrvatske, a na temelju kojeg prijedloga onda skupštine ovih trgovačkih društava donose odluke o imenovanju članova nadzornih odbora i uprava.

U tom pogledu, stoga, odredba članka 15. stavka 1. ZSSI-a nije u koliziji s relevantnim odredbama Zakona o upravljanju jer propisuje da skupštinama trgovačkih društava u kojima Republika Hrvatska ima udjele (a u ovom slučaju se radi istovremeno o društvima od strateškog interesa te u kojima je Republike Hrvatska jedini vlasnik) članove nadzornih odbora i uprava predlaže Vlada Republike Hrvatske.

Pritom članak 15. stavak 1. ZSSI-a ne propisuje postupak izbora kandidata te se ima smatrati da se jednako primjenjuje bez obzira u kojem su postupku kandidati izabrani (putem javnog natječaja za članove uprave odnosno propisanim postupkom za izbor članova nadzornih odbora ili bez provedbe ovih postupaka), odnosno bez obzira jesu li imenovani na redoviti mandat ili privremeno.

U tom smislu Povjerenstvo tumači da okolnost da se u određenom slučaju radilo o privremenom imenovanju članova nadzornog odbora bez određenog trajanja mandata ili o privremenom imenovanju članova uprave do provedbe javnog natječaja bez određenog trajanja mandata, ne otklanja primjenu članka 15. stavka 1. ZSSI-a, odnosno potrebu da i u tom slučaju inicijalni prijedlog skupštini trgovačkog društva polazi od Vlade Republike Hrvatske.

Stoga Povjerenstvo zaključuje da je, sukladno odredbama članka 15. stavka 1. ZSSI-a, i u slučajevima kada skupština trgovačkog društva, u kojem Republika Hrvatska ima udjele u vlasništvu, donosi odluku o privremenom imenovanju nadzornog odbora ili uprave bez prethodno provedene propisane redovne procedure odabira kandidata, potrebno da Vlada Republike Hrvatske prethodno uputi skupštini društva svoj prijedlog članova nadzornog odbora odnosno uprave društva.

Nije sporno da odredbe ZTD-a propisuju postupak donošenja odluka skupština trgovačkih društava, pa tako i odluka o imenovanjima članova tijela trgovačkih društava te da prilikom održavanja sjednica skupština svih društava s ograničenom odgovornošću i glavnih skupština dioničkih društava, pa tako i onih koja su u vlasništvu Republike Hrvatske, moraju biti poštivane sve formalnosti prilikom donošenja odluka, kako ih propisuje ZTD, da bi u konačnici ove odluke mogle biti provedene u sudskom registru nadležnog suda.

No, specifične procedure koje prethode odlukama skupština o imenovanju članova nadzornih odbora i uprava trgovačka društva u kojima Republika Hrvatska ima udjele u vlasništvu, a koje su propisane drugim zakonima također je potrebno primjenjivati.

Pritom Povjerenstvo nije nadležno niti će u ovom postupku svojom meritornom odlukom utvrđivati jesu li prilikom donošenja predmetnih Odluka od strane dužnosnika pravilno primijenjene odredbe Zakona o upravljanju ili navedenih podzakonskih propisa donesenih na temelju toga Zakona. Isto tako Povjerenstvo nije nadležno niti će utvrđivati jesu li predmetne odluke Skupština trgovačkih društava donesene sukladno odredbama ZTD-a (ovo utvrđuje odjel sudskog registra nadležnog trgovačkog suda prilikom upisa).

Međutim, Povjerenstvo je nadležno ocjenjivati i utvrđivati jesu li dužnosnici u poslovima obnašanja dužnosti i poslovima vezanim uz obnašanje dužnosti postupali u skladu s odredbama ZSSI-a. Imajući u vidu da su sukladno članku 5. stavku 2. ZSSI-a dužnosnici osobno odgovorni za svoje djelovanje u obnašanju javnih dužnosti, Povjerenstvo smatra da dužnosnici, koji vezano za obnašanje svoje dužnosti, obavljaju i funkciju predstavnika javne vlasti u skupštini trgovačkog društva (bilo da predstavlja državu, bilo da predstavlja jedinicu lokalne ili područne (regionalne) samouprave koja ima udjele u vlasništvu društva), moraju voditi brigu i o poštivanju odredbi članka 15. ZSSI-a.

Stoga ukoliko dužnosnici donose odluku u svojstvu skupštine trgovačkog društva o imenovanju članova nadzornog odbora ili uprave, bez da postoji prethodni prijedlog Vlade Republike Hrvatske odnosno nadležnog predstavničkog tijela, tada dužnosnici mogu biti odgovorni za povredu odredbe članka 15. ZSSI-a.

Pritom se napominje da se radi o imperfektnoj pravnoj normi u smislu da nije propisana sankcija za povredu članka 15. ZSSI-a.

S tim u vezi, potrebno je naglasiti da opća ovlaštenja za donošenje odluka iz nadležnosti skupštine predmetnih 5 trgovačkih društava, koja je Vlada Republike Hrvatske dodijelila dužnosniku Olegu Butkoviću, predstavljaju formalnu ovlast na donošenje i potpisivanje odluka na sjednicama skupština predmetnih trgovačkih društava, dakle ovlast zastupanja.

Tim odlukama Vlade Republike Hrvatske nije dužnosniku Olegu Butkoviću dana ovlast da samostalno donosi pojedine meritorne odluke iz nadležnosti skupštine za koje je zakonom propisano da ih donosi na temelju prijedloga Vlade Republike Hrvatske, među kojima su upravo i odluke o imenovanju članova nadzornih odbora i trgovačkih društava u kojima Republika Hrvatska ima udjele.

Slijedom navedenog, iz prikupljenih podataka i dokumentacije Povjerenstvo je steklo saznanja koja upućuju da je dužnosnik Oleg Butković počinio moguću povredu članka 15. stavka 1. ZSSI-a, koja proizlazi iz okolnosti da je dužnosnik, u svojstvu jedinog člana Skupštine odnosno predstavnika Republike Hrvatske kao jedinog člana odnosno dioničara niže navedenih trgovačkih društava, Odlukom Skupštine od 30. svibnja 2016.g. imenovao članove Nadzornog odbora i člana Uprave trgovačkog društva Hrvatske ceste d.o.o., zatim Odlukom Skupštine od 31. svibnja 2016.g. imenovao članove Nadzornog odbora i člana Uprave trgovačkog društva Hrvatske autoceste d.o.o., zatim Odlukom Skupštine od 31. svibnja 2016.g. imenovao članove Nadzornog odbora i člana Uprave trgovačkog društva HŽ INFRASTRUKTURA d.o.o., zatim Odlukom Skupštine od 31. svibnja 2016.g. imenovao članove Nadzornog odbora društva Odašiljači i veze d.o.o. te Odlukom Skupštine od 8. lipnja 2016.g. imenovao članove Nadzornog odbora trgovačkog društva HP – Hrvatska pošta d.d., a sve bez prethodnog prijedloga članova nadzornih odbora i uprava upućenog od strane Vlade Republike Hrvatske Skupštinama navedenih trgovačkih društava.

Stoga je, na temelju članka 39. stavka 1. ZSSI-a, donesena odluka kao u točki I. izreke.

Povjerenstvo je razmotrilo ukazuju li predmetne okolnosti na moguću povredu drugih odredbi ZSSI-a odnosno na sukob interesa ili povredu načela obnašanja dužnosti vezano za donošenje predmetnih odluka o opozivu i privremenom imenovanju članova nadzornih odbora i uprava predmetnih trgovačkih društava.

Povjerenstvo utvrđuje da iz prijave i Povjerenstvu poznatih činjenica ne proizlazi da bi s imenovanim članovima nadzornih odbora i uprava dužnosnik bio na bilo koji način osobno interesno povezan, pa se ne može zaključiti da je dužnosnik Oleg Butković konkretnim imenovanjima postupao u cilju ostvarenja nekog svog privatnog interesa koji je u suprotnosti s javnim ili u cilju ostvarivanja privatnog interesa povezane osobe.

Stoga Povjerenstvo na temelju prikupljene dokumentacije i poznatih okolnosti nije utvrdilo da bi dužnosnik predmetnim odlukama o imenovanju članova nadzornih odbora i uprava predmetnih trgovačkih društava počinio moguću povredu drugih odredbi ZSSI-a osim članka 15. toga Zakona, odnosno da bi se pritom nalazio u sukobu interesa.

Pored navedenog, vezano za donošenje odluka kojima je dužnosnik odlučio o opozivu prethodnih članova nadzornih odbora i uprave u predmetnim trgovačkim društvima (opoziv jednog člana Nadzornog odbora i tri člana Uprave društva HŽ INFRASTRUKTURA d.o.o., opoziv jednog člana Uprave društva Hrvatske ceste d.o.o. i opoziv dva člana Uprave društva Hrvatske autoceste d.o.o.), najprije je potrebno istaknuti da u ovom dijelu nije povrijeđen članak 15. stavak 1. ZSSI-a, s obzirom da propisuje potrebu za prijedlogom članova uprave u nadzornog odbora prilikom njihova imenovanja.

Isto tako, uzevši u obzir navode iz dopisa Ministarstva pomorstva, prometa i infrastrukture od 27. lipnja 2016.g. da su bili ispunjeni zakonski razlozi za opoziv članova uprave, iz poznatih okolnosti ne proizlazi da je dužnosnik predmetne odluke o opozivu članova nadzornog odbora odnosno uprava navedenih trgovačkih društava donio u situaciji sukoba interesa ili povrijedivši načela obnašanja dužnosti.

U kontekstu eventualnog stvaranja dojma da bi predmetne odluke o opozivu bile donesene iz partikularnih stranačkih interesa ili pogodovanja osobnim interesima određenih osoba na štetu dotadašnjih članova uprava i nadzornih odbora kojima još nije istekao mandat, potrebno je imati u vidu da zakonodavac smatra legitimnim da svaka nova Vlada Republike Hrvatske, po stupanju na dužnost, odabire članove nadzornih odbora i uprava trgovačkih društava u većinskom državnom vlasništvu.

Naime, člankom 7. Zakona o postupku primopredaje vlasti (NN br. 94/04, 17/07, 91/10, 22/13) propisano je da članovi nadzornih, odnosno upravnih odbora trgovačkih društava u kojima Republika Hrvatska ima većinski paket dionica ili većinski udio, a koje po prethodno provedenom javnom natječaju na prijedlog Vlade Republike Hrvatske imenuje glavna skupština, odnosno skupština društva, stavljaju članstvo u nadzornom, odnosno upravnom odboru trgovačkog društva, na raspolaganje Vladi Republike Hrvatske. Sukladno stavku 2. toga članka Zakona, mandat su dužni staviti na raspolaganje u roku od 15 dana od dana stupanja Vlade na dužnost, a prema stavku 4. istog članka, Vlada Republike Hrvatske o mandatima stavljenim na raspolaganje treba odlučiti u roku 60 dana.

U vezi navedenih zakonskih odredbi Povjerenstvo je zatražilo očitovanje od Vlade Republike Hrvatske jesu li navedeni članovi uprava triju trgovačkih društava, prije nego su opozvani, Vladi Republike Hrvatske stavili na raspolaganje svoje mandate.

Vlada Republike Hrvatske očitovala se dopisom Klasa: 080-02/16-01/406, Urbroj: 5030115/1-16-02 od 30. rujna 2016.g., u kojem se daje podatak da Vlada Republike Hrvatske nije zaprimila izjave kojima bi članovi Uprava društava HŽ INFRASTRUKTURA d.o.o., Hrvatske ceste d.o.o. i Hrvatske autoceste d.o.o. stavili svoje mandate na raspolaganje.

Slijedom navedenog, Povjerenstvo nije donijelo odluku o pokretanju postupka zbog mogućih drugih povreda ZSSI-a, osim kako je odlučeno u točki I. izreke.

Sukladno članku 39. stavku 3. ZSSI-a, u točki II. izreke poziva se dužnosnik Oleg Butković da, u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka i na ostale navode iz obrazloženja ove odluke. Poziva se dužnosnik da uz očitovanje Povjerenstvu dostavi eventualnu daljnju relevantnu dokumentaciju s kojom raspolaže, a kojom će potvrditi svoje navode.

Tijekom postupka pred Povjerenstvom potrebno je utvrditi okolnosti postupanja dužnosnika vezano za predmetnu mogućnost povrede članka 15. stavka 1. ZSSI-a. Povjerenstvo će po potrebi podatke zatražiti od nadležnih tijela javne vlasti.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Oleg Butković, elektroničkom dostavom
2. Na znanje podnositelju prijave, elektroničkom poštom
3. Objava na internetskoj stranici Povjerenstva
4. Pismohrana